ועדת הפנים ואיכות הסביבה, כנסת 16, פרוטוקול מספר 514, 2005-11-01 11:30

גאלב מג'אדלה: אני פותח את ישיבת ועדת הפנים ואיכות הסביבה.

גאלב מג'אדלה: הדיון היום הוא בנושא הצעת חוק העונשין (תיקון מס' 86)(שימוש בחומר נפץ או בכלי ירייה בחגיגה או בטקס), התשס"ה-2005.

גאלב מג'אדלה: חומר נפץ זה חדש, היה רק בכלי ירייה.

גאלב מג'אדלה: בפעם הקודמת זה היה רק כלי ירי.

גאלב מג'אדלה: הצעת החוק של חברי הכנסת טיבי, ברכה ומח'ול.

גאלב מג'אדלה: אני ציין שנציגי משרד הפנים לא הגיעו.

עידו בן יצחק: לא היה צורך להזמין אותם היום.

גאלב מג'אדלה: איפה אנחנו עומדים?

רביד דקל: אנחנו הצענו לעשות שינוי קטן בסעיף משום שבנוסח שעבר בקריאה ראשונה יש מעין סתירה פנימית.

רביד דקל: הסעיף פותח ואומר: העושה אחת מאלה דינו מאסר 3 שנים ובסעיף 5 עצמו, שהוא לכאורה מאסר 3 שנים לפי הרישא של הסעיף - -

גאלב מג'אדלה: סליחה, פעם אחרונה שדנו בזה חבר הכנסת טיבי ביקש להכפיל את העונש הכפול והסתבר, שבחוק יש מעבר לעונש הכפול.

עידו בן יצחק: חבר הכנסת טיבי רצה להחמיר את העונש הקיים, כפי שהיה בהתחלה חצי שנה ולכן הוא ביקש שנה ובחוק המתאים זה היה 3 שנים ולכן הוא ביקש 4 שנים.

רביד דקל: התחלתי להסביר לאדוני שהיתה סתירה פנימית בנוסח שהתקבל לקריאה ראשונה משום שהסעיף בחוק העונשין אומר: "העושה אחת מאלה דינו מאסר 3 שנים" ואילו בסעיף הקטן נאמר שאם הוא עושה מעשה פזיז או רשלני בכלי ירייה בטקס או בחגיגה - דינו 4 שנים.

רביד דקל: זאת אומרת, הסעיף אומר 3 שנים ובפנים הוא אומר 4 שנים.

רביד דקל: לכן הצענו שכל הסעיף עצמו יסומן כסעיף קטן (א) ובסעיף קטן (ב) תהיה נסיבה מחמירה שתגיד: העושה כפי שנאמר בסעיף קטן (5) בחגיגה או בטקס דינו מאסר 4 שנים.

רביד דקל: זה עניין טכני בלבד.

רביד דקל: זה יותר מסודר ומובן.

רביד דקל: הנוסח שמונח לפני אדוני הוא הנוסח שלנו, המוסכם.

גאלב מג'אדלה: המשרד לביטחון פנים בהסכמה?

עידו בן יצחק: כן.

עידו בן יצחק: כפי שהציעה עורכת הדין דקל אנחנו מדברים על תיקון סעיף 338 לחוק העונשין, התשל"ז-1977: "1.

עידו בן יצחק: בחוק העונשין, התשל"ז-1977, בסעיף 338, האמור בו יסומן "(א)" ואחריו יבוא: (ב) העושה מעשה כאמור בסעיף קטן (א)(5) בחגיגה או בטקס, דינו – מאסר ארבע שנים".

עידו בן יצחק: כאשר סעיף (א)(5) אומר: "עושה מעשה לגבי חומר נפץ או כלי ירייה שבהחזקתו, או אינו נוקט אמצעי זהירות נאותים מפני סכנה מסתברת הכרוכה בהם;" אנחנו מחמירים כאשר מדובר בחגיגה או טקס.

גאלב מג'אדלה: חבר הכנסת טיבי, אתה בעד?

גאלב מג'אדלה: מי בעד – הרוב מי נגד – אין הצעת החוק עברה פה אחד, ללא מתנגדים וללא נמנעים.

גאלב מג'אדלה: תודה רבה למציע ולמשתתפים ולוועדה ולמנהלת הוועדה ועובדיה.